पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से जूझ रहे लोगों के लिए राहत खबर भरी खबर है, जिले का 320 बेड का सबसे बड़ा कोविड हाॅस्पिटल तैयार हो गया है। शुक्रवार को 12 बजे सीएम भूपेश बघेल वर्चुअल उदघाटन करेंगे। डॉक्टरों एवं नर्सिंग स्टॉफ की पर्याप्त व्यवस्था के साथ ही मरीजों के खाने एवं परिजनों की काउंसिलिंग की भी व्यवस्था की गई है।
अगले एक-दो दिन में हेल्पलाइन नंबर भी जारी कर दिए जाएंगे,जो 24 घंटे काम करेंगे। मरीज को लाने से पहले लोग यहां कॉल करके एडमिट करने की औपचारिकता और खाली बेड की स्थिति जान सकेंगे, जिससे ऑक्सीजन बेड की कमी के चलते बड़ी संख्या में हो रही मौतों का सिलसिला थामने में भी मदद मिलेगी।
600 बिस्तर किए जाएंगे
कृषि उपज मंडी परिसर के 20 हजार वर्गफीट में निर्मित तीन विशाल गोदामों को तीन अलग-अलग सेक्शनों में बांटा गया है। 600 बिस्तरों वाले प्रस्तावित इस कोविड अस्पताल की शुरुआत 320 बिस्तरों से हो रही है। पहले सेक्शन में 120 आईसीयू बेड तो दूसरे सेक्शन में 200 जनरल बेड लगाए गए हैं। तीसरे सेक्शन में स्टाॅफ का विश्रामगृह होगा, 280 बिस्तर भी अगले चरण में यहीं लगेंगे।
एसी सहित 24 घंटे बिजली और पानी सप्लाई
पूरा कोविड अस्पताल एयर कंडीशनर होगा, आईसीयू में ऑक्सीजन के लिए पाइप लाइन बिछा दी गई है, पहले फेस में यहां अभी वेटिलेंटर नहीं लगाए जा रहे हैं मगर 200 ऑक्सीजन सिलेंडर स्टाॅक में पहुंच चुके हैं। 200 से अधिक परचेस ऑर्डर में हैं जो एक-दो दिन में मिल जाएंगे। 24 घंटे विद्युत आपूर्ति रहेगी इसके लिए 62 केबी क्षमता का अॉटो जनरेटर भी लगा है जो लाइन बंद होने पर स्वतः चालू होगा। 3 बायो टॉयलेट के अलावा महिला व पुरुषों के लिए 10 अलग-अलग टॉयलेट-बॉथरुम परिसर में बनाए गए हैं। 1 लाख लीटर वाले ओव्हरहेड टैंक से 24 घंटे पानी की सप्लाई के लिए भी पाइप लाइन बिछाई है।
पहले ही दिन से तैनात रहेगा 150 का स्टाॅफ
इसे चलाने का जिम्मा जिला स्वास्थ्य विभाग को दिया गया है, पहले दिन से ही यहां 16 आयुष डाॅक्टर, 8 एमबीबीएस डाॅक्टर, 20 नर्सिंग स्टाॅफ, 16 वार्डब्वॉय व आया, 10 सफाई कर्मचारी व सपोर्ट स्टाॅफ, 6 फॉर्मासिस्ट, 6 टेक्नीशियन सहित कुल 150 लोगों का स्टॉफ तैनात रहेगा।
जिले का सबसे बड़ा अस्पताल लाइफ लाइन साबित होगा : कलेक्टर
कलेक्टर सुनील कुमार जैन का कहना है कि महामारी के इस दौर में यह अस्पताल जिलेवासियों के लिए लाइफ लाइन साबित होगा। कोशिश की जा रही है कि यहां पर ज्यादा से ज्यादा जरूरतमंद मरीजों को आवश्यकतानुसार ऑक्सीजन और जीवन को बचाने के लिए उचित उपकरण और मेडिसिन की व्यवस्था की जाए जिससे ज्यादा से ज्यादा लोगों की जान बचाई जा सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn